b'\n_START_ARTICLE_\nDemo (musiikki)\n_START_SECTION_\nK\xc3\xa4ytt\xc3\xb6tarkoitus\n_START_PARAGRAPH_\nDemon tarkoitus voi olla  oman musiikillisen tyylin esittely, jonka tarkoitus on antaa mahdollisimman hyv\xc3\xa4 kuva yhtyeest\xc3\xa4 tai artistista uran edist\xc3\xa4miseksi. Demoja k\xc3\xa4ytet\xc3\xa4\xc3\xa4n yhtyeiss\xc3\xa4 s\xc3\xa4vellyksien esittelemiseen j\xc3\xa4senille, ja niiden avulla voi my\xc3\xb6s luonnostella kappaleita yhdess\xc3\xa4 ilman, ett\xc3\xa4 jokaisen t\xc3\xa4ytyy kokoontua samaan harjoittelutilaan. Demot mahdollistavat kappaleiden opettelemisen ilman varsinaista nuotinlukutaitoa.  _NEWLINE_Lauluntekij\xc3\xb6iden ja kustantajien heilt\xc3\xa4 tilaamat demot sis\xc3\xa4lt\xc3\xa4v\xc3\xa4t usein vain v\xc3\xa4h\xc3\xa4n soittimia, yleens\xc3\xa4 vain akustista kitaraa tai pianoa sek\xc3\xa4 laulajan, joka voi olla s\xc3\xa4velt\xc3\xa4j\xc3\xa4 itse tai demoja varten palkattu laulaja. Muun muassa Elton John hankki studiokokemusta uransa aikaisessa vaiheessa nauhoittamalla demoja muille artisteille. T\xc3\xa4llainen s\xc3\xa4vellys on usein jo rakenteellisesti valmis, ja lopullisen tuloksen muodostaa sovitus sek\xc3\xa4 tuotanto. Esimerkiksi The Police yhtyeen laulu_NEWLINE_"Every Little Thing She Does Is Magic" oli olemassa akustisella kitaralla ja bongorummuilla s\xc3\xa4estettyn\xc3\xa4 vuodesta 1976. Hittiversio julkaistiin yhtyeelle ominaiseen tyyliin soitettuna ja sovitettuna 1981._NEWLINE_Yhtyeiden sis\xc3\xa4iset demot voivat sis\xc3\xa4lt\xc3\xa4\xc3\xa4 vain riffin ja melodiap\xc3\xa4tk\xc3\xa4n sek\xc3\xa4 jonkinlaisen idean sanoituksesta, joita l\xc3\xa4hdet\xc3\xa4\xc3\xa4n kehitt\xc3\xa4m\xc3\xa4\xc3\xa4n. Tunnettu esimerkki t\xc3\xa4llaisesta on The Rolling Stones - yhtyeen (I Can\'t Get No) Satisfaction. Demona voidaan my\xc3\xb6s pit\xc3\xa4\xc3\xa4 ensimm\xc3\xa4isi\xc3\xa4 valmiin kappaleen l\xc3\xa4pisoittoja, joissa on raakaversio sanoituksesta melodiaa varten._NEWLINE_Hurriganes-yhtyeen Get On on esimerkki kappaleesta, jossa valmiin taustan p\xc3\xa4\xc3\xa4lle laulettu tekstin raakaversio julkaistiin sellaisenaan.'